Syao Prinsa. Chapta 11

Dwa-ney planeta gei habiti bay un gamandenik.

— Oo, walaa un admiri-sha! — ta ek-krai tuy ke ta vidi syao prinsa in dalitaa.

(rasma de gamandnik)

Bikos fo gamande jen oli otre jen es admiri-sha.

— Hao dey, — syao prinsa shwo. — Yu hev drole shapa.

— Es dabe fai saluta, — gamandenik jawabi, — fai saluta wen oni aklami me. Pa nofortuna, hir nulwan go pas.

— Ver ku? — syao prinsa shwo, lu bu samaji.

— Klapi ba handas, — gamandenik konsili.

Syao prinsa klapi handas. Gamandenik fai saluta namrem al lifti shapa.

— Es pyu amusi-she hir kem she rego, — syao prinsa dumi. E lu riklapi handas, e gamandenik rifai saluta al lifti shapa.

Afte pet minuta de same geim syao prinsa en-fatigi:

— E dabe shapa lwo, — lu kwesti, — kwo treba zwo?

Bat gamandenik bu audi. Gamande jen sempre audi sol lauda.

— Ob yu verem gro-admiri me? — ta kwesti syao prinsa.

— Kwo se maini, tu admiri?

— Tu admiri maini tu rekoni, ke me es zuy jamile, zuy hao klaidi-ney, zuy riche e zuy intele jen pa sey planeta.

— Bat yu es sole pa yur planeta!

— Zwo ba sey plesir a me, yedoh admiri me!

— Me admiri yu, — syao prinsa shwo al idyen ek-lifti plechas, — bat way yu nidi se tanto gro?

E syao prinsa go wek.

"Adultas es verem gro-strane", lu dumi nodurtem al suy dao.